NARIADENIE KOMISIE (EÚ) 2023/173

z 26. januára 2023,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí 1-metyl-3-(trifluórmetyl)-1H-pyrazol-4-karboxamidu (PAM), cykloxydímu, cyflumetofénu, cyflutrínu, metobromurónu a pentiopyradu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) cykloxydímu, cyflumetofénu a pentiopyradu sa stanovili v časti A prílohy III k nariadeniu (ES) č. 396/2005. MRL cyflutrínu sú stanovené v prílohách II a III k uvedenému nariadeniu. Pre 1-metyl-3-(trifluórmetyl)-1H-pyrazol-4-karboxamid (PAM) a metobromurón nie sú v nariadení (ES) č. 396/2005 stanovené žiadne osobitné MRL, a keďže uvedené účinné látky nie sú zaradené do prílohy IV k tomu nariadeniu, uplatňuje sa na obe látky štandardná hodnota 0,01 mg/kg stanovená v článku 18 ods. 1 písm. b) toho nariadenia.

(2) Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL beta-cyflutrínu a cyflutrínu v súlade s článkom 12 ods. 1 nariadenia (ES) č. 396/2005 (2). Úrad vo svojom odôvodnenom stanovisku potvrdil definíciu rezídua ako „cyflutrín vrátane iných zmesí konštitučných izomérov (suma izomérov)“. Beta-cyflutrín je takýmto izomérom cyflutrínu, preto sa MRL stanovené pre cyflutrín vzťahujú aj na beta-cyflutrín. Obe látky už viac nie sú schválené ako účinné látky používané v prípravkoch na ochranu rastlín v EÚ. Úrad preto posúdil hodnoty MRL na základe použití prípravkov na ochranu rastlín mimo EÚ, ktoré sú podobné hodnotám aktuálne stanoveným Komisiou Codex Alimentarius [maximálne limity rezíduí podľa kódexu (CXL)], ako aj na základe dovozných tolerancií nahlásených členskými štátmi. Úrad takisto zohľadnil povolené používanie cyflutrínu vo veterinárnych liekoch pre hovädzí dobytok a ovce spolu s MRL stanovenými v nariadení Európskeho parlamentu a Rady (EÚ) č. 470/2009 (3). Úrad odporučil znížiť MRL v prípade jabĺk, hrušiek, zemiakov, sladkej papriky, hlávkovej kapusty, plodových korenín, koreňových a podzemkových korenín, ošípaných (svalovina, pečeň, obličky), hovädzieho dobytka (svalovina, pečeň, obličky), oviec (svalovina, pečeň, obličky), kôz (svalovina, pečeň, obličky), koňovitých (svalovina, pečeň, obličky), hydiny (svalovina, tukové tkanivo, pečeň), mlieka z koní a vtáčích vajec. Úrad odporučil zvýšiť MRL v prípade grapefruitov, pomarančov, citrónov, limiet, mandarínok, rajčiakov, baklažánu, semien repky a semien bavlníka. Úrad ďalej odporučil zachovať existujúce MRL pri sóji, tukovom tkanive (ošípaných, hovädzieho dobytka, oviec, kôz, koňovitých), mlieku (hovädzieho dobytka oviec a kôz), v prípade ktorých bol predložený dostatok podporných údajov o správnej poľnohospodárskej praxi posúdených úradom. Keďže spotrebiteľom nehrozí žiadne riziko, je vhodné, aby sa MRL v prípade všetkých spomínaných produktov stanovili v prílohe II k nariadeniu (ES) č. 396/2005 na súčasnej úrovni alebo úrovni určenej úradom.

(3) Pokiaľ ide o používanie beta-cyflutrínu a cyflutrínu na karfiole, úrad identifikoval potenciálne akútne riziko pre spotrebiteľov, ak by sa pre karfiol stanovila hodnota CXL. MRL sa preto zníži na štandardnú hodnotu 0,01 mg/kg.

(4) Úrad ďalej dospel k záveru, že pokiaľ ide o MRL v prípade jačmeňa a pšenice, niektoré informácie neboli k dispozícii, a preto je potrebné ďalšie posúdenie manažérmi rizík. Hoci sa tieto MRL považujú za bezpečné, budú preskúmané. Pri preskúmaní sa zohľadnia informácie dostupné v priebehu dvoch rokov od uverejnenia tohto nariadenia. Keďže spotrebiteľom nehrozí žiadne riziko, je vhodné, aby sa MRL cyflutrínu v prípade jačmeňa a pšenice stanovili v prílohe II k nariadeniu (ES) č. 396/2005 na úrovni určenej úradom.

(5) Pokiaľ ide o cykloxydím, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Úrad odporučil znížiť MRL pri jablkách, hruškách, marhuliach, broskyniach, stolovom a muštovom hrozne, zeleri, hrachu (čerstvom, so strukmi), fenikli obyčajnom, artičokách pravých, semenách repky, koreňoch cukrovej repy a hydine (svalovina, tukové tkanivo, pečeň). Zároveň odporučil zvýšiť MRL v prípade jahôd, zemiakov, sladkých zemiakov, repy obyčajnej, chrenu, paštrnáku, koreňov petržlenu, reďkoviek, kozej brady, kapusty repkovej kvakovej/kvaky, okrúhlice, cesnaku, šalotky, brokolice, karfiolu, ružičkového kelu, hlávkovej kapusty, kalerábu, rukoly/eruky, červenej horčice, mladých rastlín pestovaných plodín (vrátane druhov z čeľade kapustovitých), portulaky zeleninovej, listovej a špenátovej repy, byliniek a jedlých kvetov, fazule (bez strukov), šošovice, lupiny, maku siateho, slnečnicových semien, horčicových semien, semien bavlníka, semien boráka lekárskeho, hovädzieho dobytka (svalovina, tukové tkanivo, obličky), oviec (svalovina, tukové tkanivo, obličky), kôz (svalovina, tukové tkanivo, obličky), koňovitých (svalovina, tukové tkanivo, obličky), mlieka (z dobytka, oviec, kôz a koní) a vtáčích vajec. Pokiaľ ide o jahody, úrad odporučil zvýšiť MRL v súlade so svojím predchádzajúcim odôvodneným stanoviskom k MRL pre túto účinnú látku (5). Keďže sa tak stalo v nariadení Komisie (EÚ) 2021/976 (6), existujúce MRL stanovené pre jahody v tomto nariadení sa nemenia. Úrad odporučil zachovať existujúce MRL aj pri ďalších produktoch, v prípade ktorých bol predložený dostatok podporných údajov o správnej poľnohospodárskej praxi posúdených úradom. Keďže spotrebiteľom nehrozí žiadne riziko, je vhodné, aby sa MRL v prípade všetkých spomínaných produktov stanovili v prílohe II k nariadeniu (ES) č. 396/2005 na súčasnej úrovni alebo na úrovni určenej úradom.

(6) Úrad ďalej dospel k záveru, že pokiaľ ide o MRL pri cesnaku zimnom/cibuli zimnej, valeriánke poľnej, čakanke štrbákovej širokolistej/endívii širokolistej, žeruche siatej a iných klíčkoch a výhonkoch, barborke jarnej, kukurici a pri bylinných nálevoch z koreňov, niektoré informácie neboli k dispozícii, a preto je potrebné ďalšie posúdenie manažérmi rizík. Hoci sa tieto MRL považujú za bezpečné, budú preskúmané. Pri preskúmaní sa zohľadnia informácie dostupné v priebehu dvoch rokov od uverejnenia tohto nariadenia. Keďže spotrebiteľom nehrozí žiadne riziko, je vhodné, aby sa MRL cykloxydímu v prípade všetkých spomínaných produktov stanovili v prílohe II k nariadeniu (ES) č. 396/2005 na úrovni určenej úradom.

(7) Pokiaľ ide o cyflumetofén, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (7). Odporučil zachovať existujúce MRL pri citrusových plodoch, orechoch stromových, jadrovom ovocí, marhuliach, broskyniach, stolovom a muštovom hrozne, jahodách, plodoch hlohu azarolského, ebenovníku rajčiakovom, rajčiakoch, baklažáne, uhorkách šalátových a chmeli, v prípade ktorých bol predložený dostatok podporných údajov o správnej poľnohospodárskej praxi posúdených úradom. Keďže spotrebiteľom nehrozí žiadne riziko, je vhodné, aby sa MRL v prípade týchto produktov stanovili v prílohe II k nariadeniu (ES) č. 396/2005 na úrovni určenej úradom.

(8) Úrad ďalej dospel k záveru, že pokiaľ ide o MRL v prípade ošípaných (svalovina, tukové tkanivo, pečeň, obličky), hovädzieho dobytka (svalovina, tukové tkanivo, pečeň, obličky), oviec (svalovina, tukové tkanivo, pečeň, obličky), kôz (svalovina, tukové tkanivo, pečeň, obličky), koňovitých (svalovina, tukové tkanivo, pečeň, obličky) a mlieka (z dobytka, oviec, kôz a koní), niektoré informácie neboli k dispozícii, a preto je potrebné ďalšie posúdenie manažérmi rizík. Hoci sa tieto MRL považujú za bezpečné, budú preskúmané. Pri preskúmaní sa zohľadnia informácie dostupné v priebehu dvoch rokov od uverejnenia tohto nariadenia. Keďže spotrebiteľom nehrozí žiadne riziko, je vhodné, aby sa MRL cyflumetofénu v prípade všetkých spomínaných produktov stanovili v prílohe II k nariadeniu (ES) č. 396/2005 na úrovni určenej úradom.

(9) Pokiaľ ide o metobromurón, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (8). Navrhol zmeniť definíciu rezídua na sumu metobromurónu a (4-brómfenyl)-močoviny vyjadrenú ako metobromurón.

(10) Úrad dospel k záveru, že pokiaľ ide o MRL v prípade jahôd, zemiakov, mrkvy, paštrnáku, valeriánky poľnej, špenátu, potočnice lekárskej, zelerovej vňate, petržlenu, šalvie, tymiánu, bazalky a jedlých kvetov, fazule (so strukmi), fazule (bez strukov), špargle, feniklu obyčajného, fazule, hrachu, slnečnicových semien, sóje, ošípaných (svalstvo, tukové tkanivo, pečeň, obličky), hovädzieho dobytka (svalovina, tukové tkanivo, pečeň, obličky), oviec (svalovina, tukové tkanivo, pečeň, obličky), kôz (svalovina, tukové tkanivo, pečeň, obličky), koňovitých (svalovina, tukové tkanivo, pečeň, obličky) a mlieka (z dobytka, oviec, kôz, koní), niektoré informácie neboli k dispozícii, a preto je potrebné, ďalšie posúdenie manažérmi rizík. Hoci sa tieto MRL považujú za bezpečné pre spotrebiteľov, budú preskúmané. Pri preskúmaní sa zohľadnia informácie dostupné v priebehu dvoch rokov od uverejnenia tohto nariadenia. Keďže spotrebiteľom nehrozí žiadne riziko, je vhodné, aby sa MRL metobromurónu v prípade všetkých spomínaných produktov stanovili v prílohe II k nariadeniu (ES) č. 396/2005 na úrovni určenej úradom.

(11) Pokiaľ ide o pentiopyrad, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (9). V prípade produktov živočíšneho pôvodu navrhol dve samostatné definície rezíduí, a to „pentiopyrad“ a „1-metyl-3-(trifluórmetyl)-1H-pyrazol-4-karboxamid“ s úmyslom obsiahnuť prítomnosť metabolitu PAM pri používaní pentiopyradu v produktoch živočíšneho pôvodu. Úrad odporučil znížiť MRL v prípade marhúľ, broskýň a ovsa. Odporučil zvýšiť MRL v prípade raže a pšenice. Úrad odporučil zachovať existujúce MRL aj pri ďalších produktoch, v prípade ktorých bol predložený dostatok podporných údajov o správnej poľnohospodárskej praxi, ktoré úrad posúdil. Keďže spotrebiteľom nehrozí žiadne riziko, je vhodné, aby sa MRL v prípade týchto produktov stanovili v prílohe II k nariadeniu (ES) č. 396/2005 na súčasnej úrovni alebo na úrovni určenej úradom.

(12) Úrad ďalej dospel k záveru, že pokiaľ ide o MRL pri cesnaku zimnom/cibuli zimnej, valeriánke poľnej, hlávkovom šaláte, žeruche siatej a iných klíčkoch a výhonkoch, barborke jarnej, rukole/enuke, červenej horčici, mladých rastlinách pestovaných plodín (vrátane druhov z čeľade kapustovitých), špenáte, portulake zeleninovej, listovej a špenátovej repe, trebuľke, cesnaku pažítkovom, artičokách bodliakových (kardoch), zeleri, fenikli obyčajnom, póre, rebarbore, semenách bavlníka, jačmeni a ciroku, niektoré informácie neboli k dispozícii, a preto je potrebné ďalšie posúdenie manažérmi rizík. Hoci sa tieto MRL považujú za bezpečné, budú preskúmané. Pri preskúmaní sa zohľadnia informácie dostupné v priebehu dvoch rokov od uverejnenia tohto nariadenia. Keďže spotrebiteľom nehrozí žiadne riziko, je vhodné, aby sa MRL pentiopyradu v prípade všetkých spomínaných produktov stanovili v prílohe II k nariadeniu (ES) č. 396/2005 na úrovni určenej úradom.

(13) Pokiaľ ide o PAM, ktorý je hlavným metabolitom pentiopyradu, úrad na základe štúdií metabolizmu pentiopyradu u hospodárskych zvierat odporučil stanoviť MRL na úrovni limitu detekcie (ďalej len „LD“) v prípade produktov živočíšneho pôvodu. Pokiaľ ide o produkty rastlinného pôvodu, úrad nenavrhol žiadne MRL, pretože tento metabolit nie je v prípade produktov rastlinného pôvodu relevantný. Okrem toho v produktoch rastlinného pôvodu sa PAM môže vyskytovať prirodzene, takže stanovenie MRL na úrovni štandardnej hodnoty 0,01 mg/kg nie je adekvátne. Preto je vhodné v prílohe II objasniť, že štandardná hodnota 0,01 mg/kg pre PAM sa nevzťahuje na produkty rastlinného pôvodu. Keďže spotrebiteľom nehrozí žiadne riziko, je vhodné, aby sa MRL stanovili v prílohe II k nariadeniu (ES) č. 396/2005 na úrovni určenej úradom. Úrad posúdil existujúce CXL vo svojich odôvodnených stanoviskách. Pri stanovovaní MRL Komisia zohľadnila tie hodnoty CXL, ktoré sa považujú za bezpečné pre spotrebiteľov v Únii.

(14) V prípade produktov, na ktorých sa v Únii nesmie príslušný prípravok na ochranu rastlín používať a pri ktorých neexistujú dovozné tolerancie ani CXL, by sa MRL mali stanoviť na úrovni LD alebo by sa mala uplatniť štandardná hodnota 0,01 mg/kg tak, ako sa uvádza v článku 18 ods. 1 písm. b) nariadenia (ES) č. 396/2005.

(15) Komisia viedla s referenčnými laboratóriami Európskej únie pre rezíduá pesticídov konzultácie o potrebe úpravy určitých LD. Pre všetky účinné látky, na ktoré sa toto nariadenie vzťahuje, bol laboratóriami navrhnutý analyticky dosiahnuteľný LD špecifický pre daný produkt.

(16) Pod hlavičkou Svetovej obchodnej organizácie prebehli konzultácie o nových MRL s obchodnými partnermi Únie a ich pripomienky boli zohľadnené. Nariadenie (ES) č. 396/2005 by sa preto malo zodpovedajúcim spôsobom zmeniť.

(17) V záujme umožnenia bežného obchodovania s produktmi, ich spracovania a spotreby by sa v prípade PAM, cykloxydímu, cyflumetofénu, cyflutrínu, metobromurónu a pentiopyradu nemalo toto nariadenie uplatňovať na produkty, ktoré boli vyprodukované v Únii alebo dovezené do Únie skôr, ako sa začnú uplatňovať upravené MRL, pri ktorých z informácií vyplýva, že je zachovaná vysoká úroveň ochrany spotrebiteľa.

(18) Pred tým, ako upravené MRL nadobudnú platnosť, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie požiadaviek, ktoré z úprav MRL vyplynú.

(19) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Pokiaľ ide o PAM, cykloxydím, cyflumetofén, cyflutrín, metobromurón a pentiopyrad vo všetkých produktoch a na nich, nariadenie (ES) č. 396/2005 sa v znení pred zmenou týmto nariadením naďalej uplatňuje na produkty, ktoré boli vyprodukované v Únii alebo dovezené do Únie pred 16. augustom 2023.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 16. augusta 2023.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 26. januára 2023 Za Komisiu predsedníčka Ursula VON DER LEYEN

(1) Ú. v. EÚ L 070, 16.3.2005, s. 1.

(2) Európsky úrad pre bezpečnosť potravín, Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí beta-cyflutrínu a cyflutrínu podľa článku 12 nariadenia (ES) č. 396/2005], Vestník EFSA (EFSA Journal) (2021) 19(9):6837.

(3) Nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004, Ú. v. EÚ L 152, 16.6.2009, s. 11.

(4) Európsky úrad pre bezpečnosť potravín, Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí cykloxydímu podľa článku 12 nariadenia (ES) č. 396/2005], Vestník EFSA (EFSA Journal) 2020; 18(1):5962.

(5) Reasoned Opinion on the modification of the existing maximum residue level for cycloxydim in strawberries (Odôvodnené stanovisko k úprave existujúcich maximálnych hladín rezíduí cykloxidímu v jahodách), Vestník EFSA (EFSA Journal) (2018) 16(8):5404.

(6) Nariadenie Komisie (EÚ) 2021/976 zo 4. júna 2021, ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí cykloxydímu, mepikvátu, látky Metschnikowia fructicola kmeň NRRL Y-27328 a prohexadiónu v určitých produktoch alebo na nich, Ú. v. EÚ L 216, 18.6.2021, s. 1.

(7) Európsky úrad pre bezpečnosť potravín, Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí cyflumetofénu podľa článku 12 nariadenia (ES) č. 396/2005], Vestník EFSA (EFSA Journal) (2021) 19(8):6812.

(8) Európsky úrad pre bezpečnosť potravín, Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí metobromurónu podľa článku 12 nariadenia (ES) č. 396/2005], Vestník EFSA (EFSA Journal) (2021) 19(9):6841.

(9) Európsky úrad pre bezpečnosť potravín, Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí pentiopyradu podľa článku 12 nariadenia (ES) č. 396/2005], Vestník EFSA (EFSA Journal) 2021; 19(9):6810.